Lørdag aften klokken 18.38 måtte Nordjyllands Politi og Nordjyllands Beredskab rykke ud til et færdselsuheld på Bakmøllevej i Vestbjerg. Her var en 24-årig mand fra Brovst kommet galt af sted, da han blev overrasket af en af lørdagens kraftige byger. Regnen gjorde, at bilen mistede vejgrebet, og da manden havde kurs mod rabatten, forsøgte han at kontrastyre. Det resulterede dog bare i, at bilen endte i den anden grøft og rullede rundt på taget. Det oplyser vagtchefen ved Nordjyllands Politi. Da politiet nåede frem til ulykkesstedet som de første, sad manden fastklemt i bilen, og han var ved svingende bevidsthed. Der var ikke umiddelbart tegn på knoglebrud, og med hjælp fra Nordjyllands Beredskab blev han skåret fri af bilen og sendt på sygehuset for at blive tjekket. Ifølge vagtchefen var mandens tilstand ikke livstruende, og politiet har ikke mistanke om, at der var alkohol eller stoffer involveret i ulykken.

Opsummering:
En 24-årig mand fra Brovst kørte lørdag aften galt i Vestbjerg.